ગુજરાત વિધાનસભાની ચૂંટણી તેના અંતિમ તબક્કામાં પ્રવેશી ચૂકી છે. બધી જ બેઠકો ઉપર ઉમેદવારોના નામો જાહેર થઈ ગયા છે અને ફોર્મ પરત ખેંચવાની મુદ્દત આડે ગણતરીના કલાકો જ બાકી છે, ત્યારે ચૂંટણી સમરાંગણમાં આખરી અને મુખ્ય સ્પર્ધકો કોણ છે તે ચિત્ર વધારે સ્પષ્ટ થયું છે. અલબત્ત ચૂંટણી મેદાનમાંથી ખસી જનારાઓનો પ્રવાહ છેક મતદાનની તારીખ સુધી પણ જોવા મળી શકે, આમ છતાં બે મુખ્ય રાજકીય પક્ષો એવા ભારતીય જનતા પક્ષ અને કૉંગ્રેસને લાગેવળગે છે ત્યાં સુધી ગુજરાતની ગાદી ઉપર કબજો જમાવવા માટે બંને વચ્ચે ‘કિસમેં કિતના હૈ દમ’ નો તીવ્ર રસાકસીભર્યો જંગ હવે તેના નિર્ણાયક તબક્કામાં પહોંચી ચૂક્યો છે.